**NOTĂ INFORMATIVĂ**

**la proiectul hotărârii Guvernului pentru modificarea**

**Hotărârii Guvernului nr. 357/2009 cu privire la aprobarea**

**Regulamentului circulației rutiere** **(exploatarea vehiculelor cu volanul amplasat pe partea dreaptă)**

|  |
| --- |
| * + - 1. **Denumirea autorului și, după caz, a participanților la elaborarea proiectului** |
| Proiectul hotărârii Guvernului pentru modificarea Hotărârii Guvernului nr. 357/2009 cu privire la aprobarea Regulamentului circulației rutiere (exploatarea vehiculelor cu volanul amplasat pe partea dreaptă) a fost elaborat de Ministerul Afacerilor Interne. |
| **2. Condițiile ce au impus elaborarea proiectului de act normativ și finalitățile urmărite** |
| Prin Legea nr. 37/2024 pentru modificarea unor acte normative au fost modificate prevederile art. 37 alin. (4) din Legea nr. 131/2007 privind siguranța traficului rutier, care prevede că, vehiculele care au volanul amplasat pe partea dreaptă nu pot circula pe drumurile publice ale Republicii Moldova dacă nu îndeplinesc condițiile tehnice prevăzute în Regulamentul circulației rutiere, cu excepția vehiculelor aflate în traficul internațional.  Astfel, prin proiectul de hotărâre se urmărește ajustarea Regulamentului circulației rutiere în vederea stabilirii condițiilor tehnice, care urmează a fi îndeplinite de către vehiculele care au volanul amplasat pe partea dreaptă a axei longitudinale pentru a fi admise în circulație pe drumurile publice ale Republicii Moldova, cu excepția vehiculelor aflate în traficul internațional.  În acest sens, la nivel european, dreptul de circulație și înmatriculare a vehiculelor cu volanul amplasat pe partea dreaptă a axei longitudinale de deplasare este reglementat de Directivele Consiliului Europei 2007/46, 70/311 și 70/156. Potrivit articolului 4, alineatul (3) din Directiva Consiliului Europei 2007/46: „Statele membre înmatriculează sau permit vânzarea sau punerea în exploatare numai a acelor vehicule, componente și unități tehnice separate care respectă cerințele prezentei directive. Statele membre nu interzic, limitează sau împiedică înmatricularea, vânzarea, punerea în exploatare sau circulația pe drumuri a vehiculelor, a componentelor sau a unităților tehnice separate din motive legate de aspecte privind construcția sau funcționarea lor reglementate de prezenta directivă, dacă acestea respectă cerințele prezentei directive.”  De asemenea, articolul 2a din Directiva 70/311, adăugat la aceasta prin Actul privind condițiile de aderare la Comunitățile Europene a Danemarcei, a Irlandei și a Regatului Unit al Marii Britanii și Irlandei de Nord și adaptările tratatelor (JO 1972, L 73, p. 14), prevede că statele membre nu pot să refuze sau să interzică vânzarea, înmatricularea, introducerea în circulație sau folosirea vehiculelor din motive legate de mecanismele de direcție, dacă acestea respectă specificațiile din anexă.  Dreptul la libera circulație este protejat și de articolul 2 din Protocolul nr. 4 la Convenția Europeană a Drepturilor Omului. Curtea Europeană a subliniat că articolul 2 din Protocolul nr. 4 la Convenție îi garantează oricărei persoane dreptul la libera circulație într-un anumit teritoriu și dreptul de a părăsi acest teritoriu, fapt care implică și dreptul de a călători într-o țară la alegerea sa, în care i s-ar permite intrarea.  Drept exemplu al practicii atestate în statele Uniunii Europene, se permite circulația autovehiculelor cu volanul pe partea dreaptă cu condiția că pentru a putea circula pe drumurile publice, sunt necesare unele modificări tehnice, cum ar fi adaptarea farurilor.  Astfel, în Republica Croația, Legea privind siguranța rutieră prevede că pentru a fi admis în circulație, un vehicul trebuie să fie în stare tehnică corespunzătoare. Prin urmare, direcția de poziționare a volanului nu are importanță.  În Germania este permisă circulația mașinilor cu volanul pe partea dreaptă cu condiția că pentru a putea circula pe drumurile publice, în cazul vehiculelor cu volanul pe dreapta, sunt necesare unele modificări tehnice, cum ar fi adaptarea farurilor în așa fel încât să lumineze jumătatea stângă a benzii mai mult decât cea dreaptă, ceea ce este exact invers pentru traficul pe dreapta. Această geometrie luminoasă se mai numește și adaptare asimetrică de 30 ° și trebuie respectată. Lipsa ajustărilor tehnice respective, în timpul circulației pe timp de noapte ar putea pune în pericol siguranța rutieră.  În Spania nu există nicio interdicție de circulație a mașinilor cu volanul pe dreapta. Acestea pot obține și o plăcuță de înmatriculare, cu condiția respectării unor cerințe, precum oglinda retrovizoare dublă și corectarea direcției fasciculului luminilor.  În Suedia nu există nicio interdicție de folosire a vehiculelor cu volan pe dreapta. Prin urmare, un astfel de vehicul, conceput pentru a conduce pe dreapta, nu reprezintă un obstacol. În mod obișnuit, vehiculele cu volanul pe dreapta sunt proiectate pentru a fi conduse pe partea stângă a carosabilului și, prin urmare, trebuie să respecte cerințele de iluminare, dar și de montare a oglinzilor retrovizoare pentru a mări câmpul vizual.  Prin urmare, prin proiectul de hotărâre, vor fi specificate condițiile tehnice pentru circulația pe drumurile publice ale Republicii Moldova a vehiculelor care au volanul amplasat pe partea dreaptă, prin echiparea acestora cu:  a) oglinzi speciale, periscopice, care asigură o vizibilitate mai bună în partea stângă;  b) convertori pentru faruri, care să redirecționeze lumina farurilor pentru circulația pe partea dreaptă a părții carosabile în sensul de mers, cu excepția vehiculelor care permit adaptarea manuală și/sau automată a modului de direcționare a farurilor.  În asemenea circumstanțe stabilirea cerințelor de echipare sau adaptare a farurilor vehiculelor cu volanul amplasat pe partea dreaptă, vor permite evitarea cazurilor de orbire a conducătorilor auto ce se deplasează în întâmpinare din sens opus, pe timp de noapte sau în condiții de vizibilitate redusă, precum și asigurarea conducătorului vehiculului la efectuarea manevrelor de depășire a altor participanți la trafic și mărirea câmpului vizual pe partea stângă.  Stabilirea cadrului normativ național în corespundere cu cadrul de reglementare european va asigura dreptul cetățenilor de a circula sau folosi vehicule pe drumurile publice din Republica Moldova, cu excluderea restricțiilor în ceea ce privește motivele legate de mecanismele de direcție a vehiculelor. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Prezentul proiect nu are ca scop armonizarea legislației naționale cu legislația Uniunii Europene. |
| **4. Principalele prevederi ale proiectului și evidențierea elementelor noi** |
| Proiectul hotărârii Guvernului pentru modificarea Hotărârii Guvernului nr. 357/2009 cu privire la aprobarea Regulamentului circulației rutiere (exploatarea vehiculelor cu volanul amplasat pe partea dreaptă) vizează:   1. Modificarea punctului 2 din Regulamentul circulației rutiere, aprobat prin Hotărârea Guvernului nr. 357/2009 care va interzice circulația pe drumurile publice a vehiculelor care au volanul amplasat pe partea dreaptă a axei longitudinale, dacă nu corespund condițiilor tehnice prevăzute la punctul 104 din Regulament, cu excepția vehiculelor aflate în traficul internațional.   Necesitatea ajustării punctului 2 din Regulamentul circulației rutiere, care interzice circulația pe drumurile publice a vehiculelor care au volanul amplasat pe partea dreaptă, cu excepția celor aflate în traficul internațional, derivă din reglementările modificate ale art. 37 alin. (4) din Legea nr. 131/2007 privind siguranța traficului rutier, care prevăd că, vehiculele care au volanul amplasat pe partea dreaptă pot circula pe drumurile publice ale Republicii Moldova numai dacă îndeplinesc condițiile tehnice prevăzute în Regulamentul circulației rutiere.   1. Al doilea amendament implică modificarea prevederilor punctului 104 din Regulamentul circulației rutiere, care va stabili condițiile tehnice, care urmează a fi îndeplinite de către vehiculele care au volanul amplasat pe partea dreaptă pentru a fi admise în circulație pe drumurile publice ale Republicii Moldova, cu excepția vehiculelor aflate în traficul internațional.   Astfel, vehiculele care au volanul amplasat pe partea dreaptă a axei longitudinale, pentru admiterea în circulație pe drumurile publice va fi necesar să îndeplinească cumulativ următoarele condiții tehnice:  a) echiparea cu oglinzi speciale, periscopice, care asigură o vizibilitate mai bună în partea stângă;  b) echiparea cu convertori pentru faruri, care să redirecționeze lumina farurilor pentru circulația pe partea dreaptă a părții carosabile în sensul de mers, cu excepția vehiculelor care permit adaptarea manuală și/sau automată a modului de direcționare a farurilor.”.  Subsidiar, în conformitate cu art. 56 alin. (3) din Legea nr. 100/2017 cu privire la actele normative, se propune ca proiectul actului normativ să intre în vigoare la data publicării acestuia în Monitorul Oficial al Republicii Moldova, în legătură cu necesitatea eliminării contradicțiilor între actele normative și stabilirea cadrului normativ național în corespundere cu cadrul de reglementare european, care va asigura dreptul cetățenilor de a circula sau folosi vehicule pe drumurile publice din Republica Moldova. |
| **5. Fundamentarea economico-financiară** |
| Implementarea amendamentelor propuse în proiect nu necesită alocarea mijloacelor financiare suplimentare. |
| **6. Modul de încorporare a actului în cadrul normativ în vigoare** |
| Prevederile propuse în proiect nu necesită modificarea altor acte normative și se încadrează perfect în cadrul normativ actual. |
| **7. Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional şi Regulamentului cu privire la procedurile de consultare publică cu societatea civilă în procesul decizional, aprobat prin Hotărârea Guvernului nr. 967/2016, proiectul urmează a fi plasat pe pagina web oficială a Ministerului Afacerilor Interne (https: //www.mai.gov.md), la compartimentul „Transparența”, rubrica „Consultări publice”, precum și pe platforma guvernamentală https: //particip.gov.md.  La 29.02.2024, anunțul privind elaborarea proiectului hotărârii Guvernului pentru modificarea Hotărârii Guvernului nr. 357/2009 cu privire la aprobarea Regulamentului circulației rutiere (exploatarea vehiculelor cu volanul amplasat pe partea dreaptă) a fost plasat pe pagina web oficială a Ministerului Afacerilor Interne (https: //www.mai.gov.md), la compartimentul „Transparența”, rubrica „Consultări publice/Inițierea elaborării actelor normative” și pe platforma guvernamentală www. particip.gov.md, fiind expusă argumentarea necesității de a aproba acest act normativ și termenul-limită, locul și modalitatea în care părțile interesate pot prezenta sau expedia recomandări.  <https://particip.gov.md/ro/document/stages/proiectul-hotararii-de-guvern-pentru-modificarea-hotararii-guvernului-nr-3572009-cu-privire-la-aprobarea-regulamentului-circulatiei-rutiereexploatarea-vehiculelor-cu-volanul-amplasat-pe-partea-dreapta/12126>  În conformitate cu prevederile Legii nr. 100/2017 cu privire la actele normative, proiectul actului normativ urmează a fi supus consultărilor publice și remis spre avizare/expertizare către*, Ministerul Justiției, Ministerul Infrastructurii și Dezvoltării Regionale, Ministerul Afacerilor Externe și Centrul Național Anticorupție.* |
| **8. Constatările expertizei anticorupție** |
| Proiectul se va transmite pentru efectuarea expertizei anticorupție, conform art. 35 din Legea nr. 100/2017 cu privire la actele normative. |
| **9. Constatările expertizei juridice** |
| Proiectul se va transmite pentru efectuarea expertizei juridice, conform art. 37 din Legea nr. 100/2017 cu privire la actele normative. |
| **10. Constatările expertizei de compatibilitate** |
| În conformitate cu Legea nr. 100/2017 cu privire la actele normative, proiectul nominalizat nu necesită a fi supus expertizei de compatibilitate. |
| **11. Constatările altor expertize** |
| Proiectul nu conține prevederi de reglementare a activității de întreprinzător, în sensul Legii nr.235/2006 cu privire la principiile de bază de reglementare a activității de întreprinzător. Respectiv, nu este necesară examinarea acestuia de către Grupul de lucru pentru reglementarea activității de întreprinzător. De asemenea, proiectul nu cade sub incidența altor expertize necesare de a fi efectuate în condițiile Legii nr. 100/2017 cu privire la actele normative. |

**Secretar de stat Andrei CECOLTAN**